SL Uradni list Evropske unije C 153/9

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 153/05)

V skladu s členom 51 Uredbe (EU) št 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PIADINA ROMAGNOLA“/„PIADA ROMAGNOLA“

Št. ES: IT-PGI-0005-01067 – 11.12.2012

ZGO ( X ) ZOP ( )

1. Ime

„Piadina Romagnola“/„Piada Romagnola“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

Ime „Piadina Romagnola“/„Piada Romagnola“ pomeni pekovski proizvod, za katerega se pripravi testo iz moke, maščobe, soli in različnih neobveznih sestavin, ki se nato speče na ploski ponvi.

Ko se prodaja na trgu, je ovalne oblike, slonokoščeno bele barve ter ima na obeh straneh značilne rumenorjave vzorce različnih velikosti in odtenkov. Proizvod je prijetnega okusa in značilnega vonja, ki spominja na sveže pečen kruh.

Posebne fizične značilnosti proizvoda „Piadina Romagnola“/„Piada Romagnola“ so:

oblika: okrogla;

dimenzije:

— premer med 15 cm in 25 cm, pri različici iz Riminija pa med 23 cm in 30 cm,

— debelina med 4 mm in 8 mm ter samo do 3 mm pri različici iz Riminija;

zunanji videz: površina je groba in neenakomerna z rumenorjavimi vzorci ali napihnjenimi deli različnih velikosti, odvisno od peke;

organoleptične značilnosti: prijeten okus in značilen vonj, podoben sveže pečenemu kruhu.

3.3 Surovine (samo za predelane proizvode)

Za proizvodnjo proizvoda „Piadina Romagnola“/„Piada Romagnola“ se uporabljajo naslednje sestavine:

3.3.1 Obvezne sestavine na 1 000 g moke iz navadne pšenične moke

Navadna pšenična moka;

voda: količina, potrebna za pridobitev enakomernega testa;

sol: 25 g ali manj;

maščoba: svinjska mast in/ali oljčno olje in/ali ekstra deviško oljčno olje do 250 g.

3.3.2 Neobvezne sestavine na 1 000 g moke iz navadne pšenične moke

Sredstva za vzhajanje: soda bikarbona, dinatrijev difosfat, koruzni ali pšenični škrob do 20 g.

Prepovedano je dodajanje konzervansov, aromatičnih snovi in/ali drugih dodatkov.

3.4 Krma (samo za proizvode živalskega izvora)

–

3.5 Posebni proizvodni postopki, ki jih je treba izvajati na opredeljenem geografskem območju

Vse naštete faze proizvodnje morajo potekati znotraj opredeljenega geografskega območja:

priprava testa (mešanje surovin z vodo za pridobitev enakomernega testa);

razdelitev testa (testo se ročno ali strojno razdeli na zvitke ali kroglice);

valjanje testa (postopek sploščitve zvitkov ali kroglic iz testa za oblikovanje proizvoda „Piadina Romagnola“/„Piada Romagnola“ se izvaja izključno strojno ali ročno);

peka (peka vključuje toplotno obdelavo obeh strani sploščenega testa; sploščeno testo se lahko obrača ročno ali strojno);

hlajenje.

3.6 Posebna pravila za rezanje, ribanje, pakiranje itn.

Proizvodnja in pakiranje se morata izvajati kot neprekinjen postopek, da proizvod po ohladitvi ne bi izgubil svoje teksture. Če je proizvod v stiku z zrakom dlje, kot traja njegovo običajno hlajenje, se oslabijo njegove posebne organoleptične značilnosti, proizvod pa postane suh in postan.

Proizvod „Piadina Romagnola“/„Piada Romagnola“ se pri takojšni postrežbi prodaja v ovojnem papirju ali krpi za živila, če je namenjen poznejši porabi, pa se prodaja v nepredušno zaprtih vrečkah za živila.

Pakiranje proizvoda za poznejšo porabo v nepredušno zaprtih vrečkah za živila zmanjšuje slabšanje organoleptičnih značilnosti in preprečuje izpostavljenost zunanjim virom okužbe, zlasti škodljivim učinkom parazitov v moki (predvsem moknate vešče).

3.7 Posebna pravila za označevanje

Pri pakiranju proizvoda z ZGO „Piadina Romagnola“/„Piada Romagnola“ morajo biti v jasnem, berljivem, neizbrisljivem in dobro vidnem tisku vključeni naslednji elementi:

— logotip EU,

— ime „Piadina Romagnola“ ali „Piada Romagnola“, ki mu sledi naziv „Indicazione Geografica Protetta“ („zaščitena geografska označba“) ali ustrezen akronim „IGP“ („ZGO“),

— logotip.

Za zagotovitev popolne jasnosti pri potrošnikih morata biti na ovoju različice proizvoda „Piadina Romagnola“/„Piada Romagnola“ iz Riminija v jasnem, berljivem, neizbrisljivem in dobro vidnem tisku, ki se sklada s tistim, uporabljenim v imenu „Piadina Romagnola“/„Piada Romagnola“, dodatno navedeni besedi „alla Riminese“ („po metodi iz Riminija“).

Uporabi se spodnji logotip.

Uporabljeni sta rjava barva 724 C in bež barva 728 C.

Kadar se proizvod proizvaja in prodaja samo neposredno, sta lahko zgoraj navedeni logotip in besedilo postavljena ob besedni znak trgovine. Znaki, uporabljeni v besedah „Piadina Romagnola“ ali „Piada Romagnola“ IGP in drugem besedilu, določenem s tem dokumentom, morajo biti uporabljeni skupaj, v istem vidnem polju, biti pa morajo jasni, berljivi in neizbrisljivi ter dovolj veliki, da izstopajo od ozadja, na katerem so natisnjeni, ter se razlikujejo od preostalega besedila in/ali slik.

Na nalepki so lahko tudi dodatne informacije za pomoč potrošniku in/ali informacije o prehranski vrednosti ter imena družb in blagovne znamke, pod pogojem, da ne hvalijo proizvoda in ne zavajajo kupcev. Za proizvode, ki so namenjeni mednarodnim trgom, se lahko besedilo „zaščitena geografska označba“ uporabi v jeziku zadevne države.

4. Kratka opredelitev geografskega območja

Območje, na katerem se lahko proizvaja in pakira proizvod „Piadina Romagnola“/„Piada Romagnola“, je zgodovinsko območje Romanje, natančneje celotno območje pokrajin Rimini, Forlì-Cesena in Ravena ter naslednjih občin v pokrajini Bologna: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola in Mordano.

5. Povezanost z geografskim območjem

5.1 Posebnosti geografskega območja

Romanja je skrajni vzhodni del dežele Emilija-Romanja. Sega od jadranske obale na vzhodu do meje s pokrajino Bologna na zahodu ter od meje z deželo Marke na jugu do meje s pokrajino Ferrara na severu. Ima zmerno subkontinentalno podnebje, ki je odvisno od nadmorske višine in razdalje od obale. Medtem ko se podnebje v Romanji ne razlikuje znatno od preostanka severne Italije, ima zaradi postopnega oženja nižine svoje posebnosti.

Zgodovinsko sta se proizvodnja in uživanje proizvoda „Piadina Romagnola“/„Piada Romagnola“ po Romanji razširili kot alternativa kruhu, ki je bil na voljo le v omejenih količinah. Takrat je slavni pesnik tega območja Giovanni Pascoli proizvodu dodelil znani opis, tj. „nacionalni kruh prebivalcev Romanje“.

Na podlagi tradicije, ki se je utrjevala več stoletij, in posebnih proizvodnih tehnik se je v 70. letih prejšnjega stoletja oblikovala manjša tržna proizvodnja proizvoda „Piadina Romagnola“/„Piada Romagnola“ v trgovinicah (kioskih) za takojšnje streženje proizvoda.

Razširjenost in prepoznavnost kioskov, ki v Romanji proizvajajo in prodajajo „piadine“, namenjene takojšnjemu zaužitju, sta posebni značilnosti tega območja, ki sta dobro znani tako lokalnim prebivalcem kot turistom. Iz tega se je razvila proizvodnja proizvoda „Piadina Romagnola“/„Piada Romagnola“, pakiranega za poznejše uživanje.

Pri pripravi proizvoda „Piadina Romagnola“/„Piada Romagnola“ je treba upoštevati tehnike, ki so v Romanji prehajale iz generacije v generacijo ter so proizvodu dale njegove posebne značilnosti. Pri mešanju sestavin je treba natančno slediti določenemu vrstnemu redu. Testa se ne sme mešati predolgo, dobiti pa mora takšno konsistenco, da se ga lahko zvalja. Peči ga je treba pri pravi temperaturi in točno določen čas, pri tem pa ga je treba pravočasno obrniti, da proizvod pridobi lastnosti iz točke 3.2.

Te spretnosti so rezultat znanja in dolgoletnih izkušenj lokalnih proizvajalcev ter dajejo proizvodu „Piadina Romagnola“/„Piada Romagnola“ njegove razpoznavne značilnosti. Te značilnosti so ostale nespremenjene od začetkov proizvoda, proizvod pa je zaradi njih zgodovinsko ohranjal svoj ugled.

5.2 Posebnosti proizvoda

„Piadina Romagnola“/„Piada Romagnola“ je najznačilnejša specialiteta Romanje. Kupiti jo je mogoče skoraj na vsaki ulici Romanje, kjer jih v svojih značilnih barvitih kioskih izdelujejo „piadinare“ (ženske, ki pečejo „piadine“), v restavracijah ter v posebnih trgovinah in živilskih obratih. Proizvod „Piadina Romagnola“/„Piada Romagnola“ je tako znan, da ga poznajo tudi v drugih italijanskih deželah.

Proizvod se pridobiva iz testa, narejenega iz moke, vode, soli, maščobe in nekaterih neobveznih sestavin ter obdelanega po starodavni tradiciji. Je slonokoščeno bele barve in ovalne sploščene oblike z značilnimi rumenorjavimi vzorci različnih velikosti in odtenkov na obeh straneh, je prijetnega okusa in značilnega vonja, ki spominja na sveže pečen kruh.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Sloves proizvoda „Piadina Romagnola“/„Piada Romagnola“ je prepleten z lokalno zgodovino in tradicijami ter celo z rekli in prepričanji.

Izraz „piada“ je uradno skoval Giovanni Pascoli, ko je v italijanščino prevedel romanjsko narečno besedo „piè“. V znani kratki pesmi poveličuje „piadino“, tj. hrano, ki je starodavna „skoraj kot sam človeški rod“, in jo v njej opredeli kot „lokalni kruh prebivalcev Romanje“, s čimer neločljivo poveže „piadino“ in Romanjo.

Značilnosti proizvoda „Piadina Romagnola“ so opisane v več pisnih delih, pogosto monografijah. Dela priznavajo njegov izvor z navedbo zgodovinskih virov, prikazujejo razlike med dvema vrstama „piadine“ in krepijo ugled proizvoda s predlogi o tem, kako ga pripraviti in kaj postreči ob njem. Leta 1913 je Antonio Sassi v reviji „Il Plaustro“„piadine“ opredelil kot „okusen tradicionalni ploščati kruh (schiacciate) prebivalcev Romanje.“

V narečnem slovarju Vocabolario Romagnolo-Italiano Adelma Masottija, ki ga je leta 1996 izdala založniška hiša Zanichelli, je „piada“ opredeljena kot „tanka nevzhajana fokača, značilna za Romanjo in spečena na razbeljeni plošči“.

V literaturi obstaja več sklicev na razlike med proizvodom „Piadina Romagnola“/„Piada Romagnola“ in njegovo različico iz Riminija glede premera in debeline. Primer sta knjigi Graziana Pozzetta „La Piadina Romagnola Tradizionale“ založniške hiše Panozzo Editore iz Riminija, ki je izšla leta 2005, in „Cucina di Romagna“, ki je leta 2004 izšla pri založbi Franco Muzzio Editore, v katerih avtor razlikuje med obema različicama.

Leta 2004 je bil recept za proizvod „Piadina Romagnola“ prvič objavljen tudi v arabskem, francoskem, angleškem, japonskem, kitajskem, ruskem, španskem in nemškem jeziku.

Na proizvod „Piadina Romagnola“/„Piada Romagnola“ se pogosto sklicujejo tudi gastronomske publikacije in vodniki.

V vodniku „Italia a tavola – Guida Gastronomica“ („Italijanske restavracije – Vodnik po gastronomiji“) (stran 30, Touring Club italiano, 1984) je proizvod „Piadina Romagnola“/„Piada Romagnola“ omenjen in opisan v poglavju „Priljubljene jedi včerajšnjega dne spet prihajajo v modo“. Članek vsebuje opis sestavin za njegovo pripravo in načinov, kako ga jesti, prerezati ali napolniti in preganiti, ter predstavitev njegove značilne ploščate oblike.

Turistični vodnik „Gastronomski turizem v Italiji“ (strani 367–368, Touring Club italiano, 2001) v razdelku o deželi Emilija-Romanja po kratki predstavitvi pokrajine Rimini kot najbolj priljubljeno jed te pokrajine omeni proizvod „Piadina Romagnola“/„Piada Romagnola“, nadevan z mesninami in sirom.

Delo „Romagna – viaggio attraverso le regioni italiane“ („Romanja – popotovanje po italijanskih deželah“) (stran 53, Finintenet S.p.A., 2002) posveti celotno poglavje z naslovom „Rimini, il regno della Piadina“ („Rimini, kjer kraljuje piadina“) opisu proizvoda „Piadina Romagnola“/„Piada Romagnola“, njegovi pripravi in uživanju, tj. s sirom in mesninami.

Proizvod „Piadina Romagnola“/„Piada Romagnola“ so opisovale celo nacionalne televizijske mreže. Spominjamo se na primer televizijskega programa „Terra e sapori“ („Zemlja in njeni okusi“), ki so ga na televiziji Rai predvajali 18. julija 2008 pod naslovom „Emilija-Romanja: skrivnosti piadine“ ter v katerem so bile dokumentirane surovine, recepti in načini priprave proizvoda „Piadina Romagnola“/„Piada Romagnola“.

V Romanji zadnje čase organizirajo tudi dogodke in gastronomska tekmovanja, v katerih se predstavlja proizvod „Piadina Romagnola“/„Piada Romagnola“.

V mestecu Cervia (pokrajina Ravena) od leta 1993 organizirajo tekmovanje „Piadina d’Autore“ („Izdelovalec piadin“). Na njem je nagrajena najboljša piadina, proizvedena v lokalnih kioskih.

V mestecu Santarcangelo di Romagna od leta 1998 organizirajo dogodek „Palio della Piadina“, katerega namen je ohranjati tradicijo, povezano s tem pristnim proizvodom romanjske gastronomije.

V članku, objavljenem 6. julija 2009, je omenjena nagrada za najboljšo piadino („Najboljša piadina: nagrada za najboljši romanjski recept“).

Izdano je bilo tudi sporočilo za javnost za izdajo „Premio Piadina Romagnola, miglior piadina 2010“ („Nagrada Piadina Romagnola za najboljšo piadino za leto 2010“).

Med nedavnimi dogodki pa sta tudi:

„Lo Sposalizio della Piadina“, ki se je začel leta 2002 v Ceseni z namenom nadaljnjega razvijanja tradicije proizvoda „Piadina Romagnola“/„Piada Romagnola“, ter

„Dnevi piadine“, tj. dogodek za spodbujanje proizvoda, ki od leta 2010 poteka kot del Festivala vina in hrane regije Emilije-Romanje. Predstavitev zajema dva dneva dogodkov, predstav, koncertov in pokušnje piadin po vsej Romanji.

Sklic na objavo specifikacije

(člen 5(7) Uredbe (ES) št. 510/2006) (3))

Celotno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.